Der er stor interesse for ny uddannelse, hvor man kan uddanne sig til vagt på skibe, der skal bevæge sig i piratfyldt farvand.

En nyere uddannelse på Skagen Skipperskole er velbesøgt. Det er uddannelsen som Maritime Security Officer, der er stor interesse for. Med den uddannelse kan man blive vagt på de danske skibe, der sejler i piratfyldt farvand. - Der har været en fantastisk tilslutning, og vi har et håb om at uddanne omkring 120 vagter i løbet af det næste års tid. Så det er et marked, som bestemt er spændende at komme ind på for Skagen Skipperskole, siger Anders Christian Toft Andersen, der er forstander på Skagen Skipperskole. Skagen Skipperskole har allerede gennemført et par hold med den nye uddannelse, siden den blev offentliggjort i november sidste år. Skipperskolen udbyder uddannelsen i samarbejde med sikkerhedsfirmaet Guardian - Global Business Security.